**Министерство на регионалното развитие и благоустройството**

**М О Т И В И**

**към проект на Наредба за изпълнение и приемане на земни работи, земни съоръжения, земна основа и фундаменти**

1. **Причини, които налагат приемането на нормативния акт**

Проектът на Наредба за изпълнение и приемане на земни работи, земни съоръжения, земна основа и фундаменти е разработен от работна група, създадена със Заповед № РД-02-14-794 от 18.09.2020 г. на министъра на регионалното развитие и благоустройството (РРБ), на основание чл. 169, ал. 1, т. 1 от Закона за устройство на територията (ЗУТ).

Причините, които налагат приемането на наредбата произтичат от:

* необходимост от приемане на подзаконов нормативен акт – наредба, която да замени Правила за приемане на земни работи и земни съоръжения (Обн. - ДВ, бр. 45/1988 г.; БСА. бр. 6/1988 г.; доп. ДВ. бр. 7/1993 г.) и Правилник за приемане на земната основа и на фундаментите (публикуван в БСА, бр. 6 от 1985 г.);
* хармонизиране на националното законодателство с изискванията на техническите спецификации от приложното поле на Регламент (EC) № 305/2011 на Европейския парламент и на Съвета от 9 март 2011 година за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета (OB, L88/5 от 4 април 2011 г.);
* основно актуализиране на изискванията за изпълнение и приемане на земни работи, земни съоръжения, земна основа и фундаменти, които не отговарят на съвременните европейски изисквания, стандарти и практики.

В изготвения проект на нормативен акт са разписани :

* изисквания за изпълнение, контрол и приемане на земни работи и земни съоръжения;
* изисквания за изпълнение на фундиране, контрол и приемане на земна основа и на фундаменти;
* изисквания за контрол и документиране за приемане на извършените строителни работи и изпитвания;

1. **Цели, които се поставят с приемането на нормативния акт.**

Основна цел на проекта на наредбата е въвеждането на съвременни изисквания

и ред при изпълнението, контрола и приемането на земни работи, земни съоръжения, земна основа и фундаменти и отмяна на действащите Правила за приемане на земни работи и земни съоръжения, утвърдени със Заповед № РД-02-14-101 от 26.04.1988 г. на Комитета за териториално и селищно устройство и Правилник за приемане на земната основа и на фундаментите, утвърден със Заповед № РД-14-02-456 от 09.05.1985 г. на министъра на строителството и селищното устройство.

Предложено е наредбата да влезе в сила 6 (шест) месеца след обнародването ѝ, за да могат участниците в строителството, държавните и общинските органи, браншовите организации и бизнеса да се запознаят с новите изискванията за изпълнение и приемане на земни работи, земни съоръжения, земна основа и фундаменти. По тази начин ще се осигури и възможност възложителите и проектантите на строителни обекти да съобразят организацията на дейностите по изпълнение на инвестиционни проекти, като вземат предвид, че инвестиционни проекти, изработени в съответствие със старите правила ще следва да бъдат внесени за одобряване пред компетентните органи по ЗУТ до влизането на наредбата в сила. След като наредбата влезе в сила, в 6-месечен срок от нейното обнародване, инвестиционните проекти, които се внасят да одобряване трябва да са съобразени с нейните изисквания.

1. **Финансови и други средства, необходими за прилагането на нормативния акт.**

За приемането на проект на Наредба за изпълнение и приемане на земни работи, земни съоръжения, земна основа и фундаменти не са необходими финансови и други средства. Издаването на наредбата не предполага въздействие върху държавния бюджет.

1. **Очаквани резултати от прилагането на нормативния акт.**

С приемането на проекта на Наредба за изпълнение и приемане на земни работи, земни съоръжения, земна основа и фундаменти се очакват следните резултати:

* 1. осъвременяване на изискванията за изпълнение, контрол и приемане на земни работи и земни съоръжения;
  2. осъвременяване на изискванията за изпълнение на фундиране, контрол и приемане на земна основа и на фундаменти;
  3. улесняване на органите за контрол по реда на ЗУТ при изпълнение на задълженията им;
  4. повишаване на дълготрайността и устойчивостта на строежите.

1. **Анализ за съответствие с правото на Европейския съюз.**

С проекта на Наредба за изпълнение и приемане на земни работи, земни съоръжения, земна основа и фундаменти се постига хармонизация на националното законодателство с изискванията на техническите спецификации от приложното поле на Регламент (EC) № 305/2011 на Европейския парламент.

Предложеният проект на нормативен акт е публикуван на интернет страницата на Министерството на регионалното развитие и благоустройството и на Портала за обществени консултации, съгласно разпоредбата на чл. 26 от Закона за нормативните актове. Срокът за обществено обсъждане на проекта на наредба след неговото публикуване е 30 дни.